LIETUVOS RESPUBLIKOS ŽEMĖS ŪKIO MINISTRO

ĮSAKYMAS

DĖL ANTRAKNOZĖS IŠPLITIMO LUBINŲ PASĖLIUOSE

2010 m. rugpjūčio 10 d. Nr. 3D-720

Vilnius

Vadovaudamasis Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 (Žin., 1998, Nr. 83-2327; 2008, Nr. 46-1732), 7.2.9 punktu, atsižvelgdamas į tai, kad šalyje masiškai išplito lubinų pasėliuose grybinė liga antraknozė, ir įvertindamas tai, kad nėra efektyvių medžiagų kovoti su šia liga, ypač ekologiškų lubinų pasėliuose:

1. Pavedu:

1.1. VšĮ „Ekoagros“:

1.1.1. vykdant po šio įsakymo įsigaliojimo ekologinės gamybos ūkių kontrolę, pareiškėjams, kurie deklaravo lubinų pasėlius pagal Tiesioginių išmokų už žemės ūkio naudmenų ir pasėlių plotus administravimo bei kontrolės 2010 m. taisykles, patvirtintas Lietuvos Respublikos žemės ūkio ministro 2010 m. kovo 26 d. įsakymu Nr. 3D-278 (Žin., 2010, Nr. 37-1768), netaikyti pažeistiems antraknozės lubinų pasėliams Ekologinio žemės ūkio taisyklių, patvirtintų Lietuvos Respublikos žemės ūkio ministro 2000 m. gruodžio 28 d. įsakymo Nr. 375 (Žin., 2001, Nr. 1-21; 2009, Nr. 6-178) 25.4 punkto reikalavimų bei 29 punkto reikalavimų ir sertifikuoti pažeistus antraknozės lubinų plotus kaip lubinų pasėlius, jeigu šiuose plotuose nebuvo nustatyta su ekologiškų žemės ūkio ir maisto produktų gamyba susijusių teisės aktų pažeidimų;

1.1.2. pareiškėjams, pakeitusiems faktiškai pasėtą deklaruotą lubinų pasėlį į kitokį pasėlį, atitinkamai pakeisti pareiškėjo Nutarimo dėl ekologinės gamybos išrašą (toliau – Nutarimo išrašas) ir (arba) Patvirtinamąjį dokumentą, jeigu iki 2010 m. rugsėjo 30 d. gauta šio įsakymo 1 priede nurodyta „Pažyma apie antraknozės išplitimą lubinų pasėliuose“ (toliau – Pažyma) ar kiti dokumentai, įrodantys faktą, kad lubinų pasėliai yra pažeisti antraknozės;

1.1.3. jei iki šio įsakymo įsigaliojimo buvo atlikta ekologinės gamybos ūkio subjekto patikra ir buvo nustatyta, kad lubinų pasėliai yra pažeisti antraknozės ir neatitiko Ekologinio žemės ūkio taisyklių 25.4 ir 29 punktų reikalavimų, bet yra nesuarti, taip pat yra iki 2010 m. rugsėjo 30 d. gauta Pažyma ar kiti dokumentai, įrodantys faktą, kad lubinų pasėliai yra pažeisti antraknozės, pažeistus antraknozės lubinų plotus laikyti lubinų pasėliais ir, jei reikia, pakeisti Nutarimo išrašą ir (arba) Patvirtinamąjį dokumentą;

1.1.4. negavus iki 2010 m. rugsėjo 30 d. Pažymos ar kitų dokumentų, įrodančių faktą, kad lubinų pasėliai yra pažeisti antraknozės, taikyti Ekologinio žemės ūkio taisyklių 25.4 ir 29 punktų reikalavimus;

1.2. Nacionalinei mokėjimo agentūrai prie Žemės ūkio ministerijos (toliau – Agentūra):

1.2.1. administruojant paraiškas, kuriose už deklaruotus lubinų plotus prašoma tiesioginių ir kompensacinių išmokų už žemės ūkio naudmenų ir pasėlių plotus, kuriems už antraknozės pažeistus lubinų plotus buvo išduota Pažyma ar kiti dokumentai, įrodantys šį faktą, ir kurių patikrų vietoje metu nustatyta, kad šie plotai atitinka Geros agrarinės ir aplinkosaugos būklės reikalavimus, patvirtintus Lietuvos Respublikos žemės ūkio ministro 2007 m. liepos 10 d. įsakymu Nr. 3D-327 „Dėl Geros agrarinės ir aplinkosaugos būklės žemės ūkio naudmenoms reikalavimų patvirtinimo“ (Žin., 2007, Nr. 78-3157; 2010, Nr. 38-1822) (toliau – GAAB reikalavimai), laikyti, kad tokie plotai yra tinkami skiriant paramą;

1.2.2. administruojant paraiškas, kuriose už deklaruotus lubinų plotus prašoma paramos pagal Lietuvos kaimo plėtros 2007–2013 metų programos priemonės „Agrarinės aplinkosaugos išmokos“ „Ekologinio ūkininkavimo“ programą ir (ar) Kaimo plėtros 2004–2006 metų plano priemonės „Agrarinė aplinkosauga“ „Ekologinio ūkininkavimo“ programą ir kuriems už antraknozės pažeistus lubinų plotus buvo išduotos Pažymos ar kiti dokumentai, įrodantys šį faktą ir kurių patikrų vietoje metu nustatyta, kad šie plotai atitinka GAAB reikalavimus, laikyti, jog pareiškėjai įvykdė Lietuvos kaimo plėtros 2007–2013 metų programos priemonės „Agrarinės aplinkosaugos išmokos“ programų „Kraštovaizdžio tvarkymas“, „Ekologinis ūkininkavimas“ ir „Rizikos“ vandens telkinių būklės gerinimas“ įgyvendinimo taisyklių, patvirtintų Lietuvos Respublikos žemės ūkio ministro 2007 m. balandžio 6 d. įsakymu Nr. 3D-152 (Žin., 2007, Nr. 41-1561; 2010, Nr. 41-1995), 9.9.3 punkte ir (ar) Kaimo plėtros 2004–2006 metų plano priemonės „Agrarinė aplinkosauga“ administravimo taisyklių, patvirtintų Lietuvos Respublikos žemės ūkio ministro 2004 m. rugpjūčio 13 d. įsakymu Nr. 3D-482 (Žin., 2004, Nr. 129-4636; 2005, Nr. 42-1340), 13.3.1 punkte nurodytus reikalavimus gauti visą paramos sumą už lubinų plotus;

1.2.3. administruojant paraiškas, kurių patikrų vietoje rasta suartų ar kitaip kultivuotų laukų, kuriuose buvo deklaruoti lubinai ir šie plotai atitinka GAAB reikalavimus, netaikyti GAAB reikalavimo iki kiekvienų metų rugsėjo 30 d. šiuos laukus apsėti žemės ūkio augalais ir reikalavimo, jog deklaruotuose lubinų laukuose neturi būti juos stelbiančių piktžolių;

1.2.4. informuoti savivaldybes prašant suteikti informaciją pareiškėjams, deklaravusiems lubinus, apie šiame įsakyme numatytus pakeitimus;

1.2.5. negavus Pažymų ar kitų dokumentų, įrodančių antraknozės faktą, laikyti, jog lubinų pasėliai nepažeisti ligos, ir tokias paraiškas administruoti pagal tiesioginių išmokų už žemės ūkio naudmenų ir pasėlių plotus, atskirų tiesioginių išmokų už baltąjį cukrų ir kompensacinio pobūdžio paramos priemonių pagal Lietuvos kaimo plėtros 2007–2013 metų programą ir (ar) Kaimo plėtros 2004–2006 metų plano priemonės „Agrarinė aplinkosauga“ administravimo taisykles;

1.3. Žemės ūkio ministerijos Išteklių ir kokybės politikos departamentui informuoti savivaldybes (savivaldybės informuoja seniūnijas) prašant per 5 darbo dienas po ūkininkų kreipimosi dėl antraknozės pažeistų lubinų plotų parengti Pažymą ir per 5 darbo dienas ją pateikti Agentūrai (kopija – VšĮ „Ekoagros“). Jei ūkininkas kreipiasi į seniūniją, Pažymą parengia ir pateikia Agentūrai seniūnija (kopija – VšĮ „Ekoagros“).

2. Nustatau, kad:

2.1. pakeitus faktiškai pasėtą deklaruotą lubinų pasėlį į kitą pasėlį, pareiškėjas privalo apie tai pranešti VšĮ „Ekoagros“;

2.2. pareiškėjai privalo užtikrinti žemės ūkio naudmenų, kuriuose deklaruoti lubinų pasėliai, GAAB reikalavimų laikymąsi;

2.3. pareiškėjai privalo po šio įsakymo įsigaliojimo ne vėliau kaip per 14 dienų kreiptis į savivaldybes ar seniūnijas ir pranešti apie antraknozės pažeistus lubinų plotus;

2.4. Pažymos ar kiti antraknozės fakto įrodymo dokumentai Agentūroje (kopijos – VšĮ „Ekoagros“) priimami iki 2010 m. rugsėjo 30 d.

2.5. šis įsakymas galioja:

2.5.1. pareiškėjams, nuo 2010 m. balandžio 12 d. iki liepos 12 d. pateikusiems paraiškas gauti tiesiogines išmokas už žemės ūkio naudmenų ir pasėlių plotus, atskirąsias tiesiogines išmokas už baltąjį cukrų ir kompensacinio pobūdžio paramą pagal Lietuvos kaimo plėtros 2007–2013 metų programos priemones, mokamą už plotus 2010 metais;

2.5.2. pareiškėjams, dalyvaujantiems Kaimo plėtros 2004–2006 metų plano priemonės „Agrarinė aplinkosauga“ programoje „Ekologinis ūkininkavimas“.

Žemės ūkio ministras	Kazys Starkevičius

_________________

Lietuvos Respublikos žemės ūkio

ministro 2010 m. rugpjūčio 10 d.

įsakymo Nr. 3D-720

1 priedas

PAŽYMA APIE ANTRAKNOZĖS IŠPLITIMĄ LUBINŲ PASĖLIUOSE

_____________________ Nr. _____________________

vieta

_	, įvertinusi pareiškėjų 2010 m. deklaruotus gauti

(savivaldybės /ar seniūnijos pavadinimas)

tiesiogines išmokas už žemės ūkio naudmenų ir pasėlių plotus, atskirąsias tiesiogines išmokas už baltąjį cukrų ir kompensacinio pobūdžio paramą už plotus pagal Lietuvos kaimo plėtros 2007–2013 metų programos priemones ir (ar) Kaimo plėtros 2004–2006 metų plano priemonę „Agrarinė aplinkosauga“, teikia informaciją apie pareiškėjus, kurių deklaruotuose lubinų pasėliuose nustatyta antraknozės atvejų:

Pareiškėjo vardas, pavardė	Pareiškėjo valdos numeris	Kontrolinio žemės sklypo numeris	Lauko numeris	Lauko plotas	Pasėlio kodas

(Savivaldybės ar seniūnijos

atstovo pareigų pavadinimas)	(Parašas)	(Vardas ir pavardė)

_________________